## Odluka Vijeća za elektroničke medije klasa: 612-12/12-05/0011, urbroj: 567-06-14-27 od 24. ožujka 2014.

### NN 41/2014 (31.3.2014.), Odluka Vijeća za elektroničke medije klasa: 612-12/12-05/0011, urbroj: 567-06-14-27 od 24. ožujka 2014.

41 31.03.2014 Odluka Vijeća za elektroničke medije klasa: 612-12/12-05/0011, urbroj: 567-06-14-27 od 24. ožujka 2014.

VIJEĆE ZA ELEKTRONIČKE MEDIJE

767

Vijeće za elektroničke medije u sastavu Mirjana Rakić, predsjednica Vijeća, Ernest Strika, zamjenik predsjednice Vijeća te Damir Hajduk, Suzana Kunac, Vesna Roller, Gordana Simonović i Robert Tomljenović kao članovi Vijeća, u postupku nadzora nad radom nakladnika – RAGAN d.o.o., Pag, na temelju članka 69. stavka 1. podstavka 3. i članka 76. stavka 1. točke 2. i 9. Zakona o elektroničkim medijima (»Narodne novine« broj 153/09, 84/11, 94/13 i 136/13; dalje: ZEM) na 15-14 sjednici održanoj 24. ožujka 2014., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge radija na području Grada Paga (L-PG) nakladniku radija – trgovačkom društvu RAGAN d.o.o., Pag, Golija b.b., OIB: 15221805140.

II. Ugovor Br. R-027/10 od 18. veljače 2010. za obavljanje djelatnosti radija na području Grada Paga (L-PG) prestaje važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 62. stavka 6. i 7. Zakona o elektroničkim medijima (»Narodne novine« broj 122/09, 79/07, 32/08 i 65/09), Vijeće za elektroničke medije na 43-09 sjednici održanoj 21. prosinca 2009., a na temelju provedenog Javnog natječaja broj 04/09 za davanje koncesija za obavljanje djelatnosti radija i/ili televizije (»Narodne novine«, broj 124/09) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti radija na području Grada Paga (L-PG) trgovačkom društvu Ragan d.o.o. Pag. Koncesija je dana na rok od 9 godina.

Po donošenju odluke trgovačko društvo Ragan d.o.o. Pag obavio je tehnički pregled te su, sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te Ragan d.o.o. Pag sklopili Ugovor o koncesiji za obavljanje djelatnosti radija na području Grada Paga.

Prvi neposredni nadzor nad radom nakladnika Ragan d.o.o. obavljen je 23. ožujka 2012. godine te je po analizi programa i izvješću o obavljenom nadzoru 13. lipnja 2012. godine nakladniku upućeno upozorenje, klasa: 612-12/12-05/0011, urbroj: 567-06-12-08 o obvezi usklađivanja programa s programskom osnovom temeljem koje je dana koncesija.

Na temelju naprijed izrečenog upozorenja od nakladnika je 23. srpnja 2012. zatražena dostava snimki emitiranog programa. Nakladnik je tražene snimke dostavio tek 5. rujna 2012. Zbog proteka vremena, od nakladnika je 13. rujna 2012. ponovno zatražena dostava snimki. Nakladniku dostava dopisa nije mogla biti izvršena budući da se tri puta dopis vratio kao neuručen.

Članovi Vijeća za elektroničke medije su 10. lipnja 2013. izvršili ponovni neposredni nadzor nad radom nakladnika radija Ragan d.o.o. Tom prilikom je utvrđeno kako nakladnik emitira samo glazbu, kako je oprema za snimanje programa neispravna te trenutno ne radi te kako trenutno nema sklopljen ugovor s ovlaštenom udrugom za kolektivno ostvarivanje autorskih i srodnih prava.

Na temelju izvješća o gore provedenom neposrednom nadzoru nad radom nakladnika te analize programa, Vijeće za elektroničke medije je 27. lipnja 2013. donijelo odluku o izricanju upozorenja, klasa: 612-12/12-05/0011, urbroj: 567-06-13-13 nakladniku radija Ragan d.o.o. iz Paga zato što je promijenio programsku osnovu na temelju koje mu je dana koncesija za više od 10% njezinog sadržaja bez pribavljene prethodne suglasnosti VEM-a. Navedenim upozorenjem naloženo je nakladniku da u roku od trideset dana uskladi emitiranje programa s programskom osnovom iz 2010. za koju ima suglasnost VEM-a. Nakladnik je navedeno upozorenje primio 2. srpnja 2013.

Nakladnik je dopisom od 7. kolovoza 2013. te dodatno dopisom od 19. kolovoza 2013. dostavio snimke programa uz očevidnike te očitovanje. U očitovanju od 7. kolovoza 2013. nakladnik u bitnome navodi kako moli rok za pokušaj konsolidacije društva uz pomoć lokalnih vlasti.

Dopisom od 21. kolovoza 2013., klasa: 612-12/12-05/0011, urbroj: 567-03/02-13-07 od nakladnika je zatražena dostava snimki i očevidnika programa budući da ni nakon telefonskog traženja i dodatno zaprimljene dokumentacije (dopis od 19. kolovoza 2013.), navedena dokumentacija ne sadrži ispravne datume i očevidnike snimki programa.

Nakladnik se na gornji zahtjev očitovao dopisom od 10. rujna 2013. u kojem u bitnome navodi kako nije bio u mogućnosti postupiti po zahtjevu za dostavom snimki budući da nisu u mogućnosti proizvoditi program. U privitku navedenog dopisa dostavljaju i promemoriju sa sastanka s predstavnicima lokalnih vlasti. Ujedno mole zakazivanje sastanka s Vijećem za elektroničke medije.

Na temelju zahtjeva gradonačelnika gradova otoka Paga održan je sastanak u Vijeću gdje je izražena želja za osnivanjem jedinstvenog otočkog radija. Na temelju zahtjeva zatraženo je očitovanje HAKOM-a o slobodnim tehničkim parametrima za obavljanje djelatnosti radija na području otoka Paga.

HAKOM je dostavio parametre na temelju kojih bi se mogla ostvariti jedinstvena otočka koncesija.

Na temelju naprijed navedenog postupka i očitovanja nakladnika, Vijeće za elektroničke medije je 18. rujna 2013. donijelo odluku o izricanju opomene, klasa: 612-12/12-05/0011, urbroj: 567-06-13-21 nakladniku radija Ragan d.o.o. iz Paga zato što je promijenio programsku osnovu na temelju koje mu je dana koncesija za više od 10% njezinog sadržaja bez pribavljene prethodne suglasnosti VEM-a. Navedenom opomenom naloženo je nakladniku da u roku od trideset dana uskladi emitiranje programa s programskom osnovom iz 2010. za koju ima suglasnost VEM-a te mu je ujedno naloženo da po isteku navedenog roka dostavi dokaze o ispunjenju naloga – snimke programa i očevidnike objavljenog programa za 7 dana (5 radnih dana i 2 dana vikenda) te očitovanje na koji je način usklađeno emitiranje programa s važećom programskom osnovom. Nakladnik je navedenu opomenu primio 4. studenog 2013.

Dopisom od 5. prosinca 2013. nakladnik se očitovao na gore izrečenu opomenu. U bitnome navodi kako su predstavnici jedinica lokalne samouprave u međuvremenu održali sastanak s predstavnicima Vijeća za elektroničke medije. Navode i kako je donesena zajednička odluka o skorom održavanju skupštine Društva na kojoj bi bila donesena odluka o ustupanju udjela novim vlasnicima koji bi kupili novi odašiljač i pokrenuli proizvodnju programa. Mole dodatni rok radi sazivanja skupštine Društva te se obvezuju obavijestiti Agenciju o donesenim odlukama.

Dana 7. veljače 2014. zaprimljen je dopis Grada Paga, suvlasnika nakladnika u kojem je navedeno kako će se skupština Društva održati sredinom veljače na kojoj će se imenovati novi Nadzorni odbor nakladnika koji će pokrenuti postupak osposobljavanja odašiljača te time ponovno početi emitirati program.

Kako Agencija nije do sredine veljače zaprimila obavijest o održanoj skupštini Društva nakladnika, 27. veljače 2014. upućen je dopis Gradu Pagu da se očituje o nastavku rada nakladnika.

Očitovanje na gore navedeni dopis zaprimljeno je 11. ožujka 2013., od odvjetnice Lenke Banjanin koja je, kao punomoćnica trgovačkog društva Ragan d.o.o., izvijestila da će se skupština održati do kraja ožujka 2013. godine te da će se tek tada moći upoznati Vijeće s daljnjim radnjama.

U 2013. godini nakladniku je 22. veljače poslano upozorenje o dospjeloj, a nepodmirenoj naknadi za koncesiju u iznosu od =4.542,90 kn. Nakladniku je ovo upozorenje slano tri puta (25. veljače, 11. ožujka i 25. ožujka) no pošiljka ni jednom nije preuzeta.

Dana 7. lipnja 2013. godine nakladniku je poslano drugo upozorenje o dospjeloj, a nepodmirenoj naknadi za koncesiju u iznosu od =6.048,37 kn. Nakladniku je ova pošiljka uručena 12. lipnja 2013. godine, no dug nije podmiren.

Neupitno je utvrđeno kako trgovačko društvo Ragan d.o.o. Pag ne obavlja radijsku djelatnost te ne emitira program duže od 48 sati. Nadalje, uvidom u Registar koncesija Ministarstva financija na dan 21. ožujka 2014. godine utvrđeno je kako navedeni nakladnik nije platio koncesiju u iznosu od 8.199,09 kn, odnosno rate u iznosu od 1.300,00 kn koje su dospijevale: 26. srpnja i 26. listopada 2012. te 26. siječnja, 26. travnja i 26. srpnja 2013. godine, zajedno s pripadajućim zakonskim zateznim kamatama. Iako su nakladniku upućene obavijesti o dugu i zahtjev za podmirenjem duga, isto nije ispunjeno.

Slijedom navedenoga, a budući da je na neosporan način utvrđeno da nakladnik dulje od 48 sati ne ostvaruje koncesiju, a člankom 76. stavkom. 1. točkom 2. Zakona o elektroničkim medijima propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati, a člankom 76. stavkom 1. točkom 9. Zakona o elektroničkim medijima propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju to je Vijeće za elektroničke medije donijelo odluku o trajnom oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Splitu u roku od 30 dana od dana primitka odluke. Tužba se predaje ili šalje neposredno Upravnom sudu u Splitu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/12-05/0011

Urbroj: 567-06-14-27

Zagreb, 24. ožujka 2014.

AGENCIJA ZA ELEKTRONIČKE MEDIJE
VIJEĆE ZA ELEKTRONIČKE MEDIJE

Mirjana Rakić, v. r.

Odluka, NN 41/2014-767